KIRJALLINEN KYSYMYS E-3199/02 esittäjä(t): Paul Lannoye (Verts/ALE) komissiolle. Pakolliset rokotukset Euroopassa.



Virallinen lehti nro 110 E , 08/05/2003 s. 0183 - 0183



KIRJALLINEN KYSYMYS E-3199/02 esittäjä(t): Paul Lannoye (Verts/ALE) komissiolle (8. marraskuuta 2002) Aihe: Pakolliset rokotukset Euroopassa Euroopan unionissa ei tällä hetkellä ole olemassa minkäänlaista pakollisia rokotuksia koskevaa lainsäädäntöä. Unionissa noudatettavat rokotussäännökset ovat erittäin epäyhtenäisiä. Jokainen jäsenvaltio valitsee ne rokotukset, joiden kohdalla se pitää rokotusvelvollisuutta tarpeellisena. Esimerkiksi Ranskassa kurkkumätä-, jäykkäkouristus- ja poliorokotus ovat pakollisia, kun taas Belgiassa ainoastaan poliorokotuksesta määrätään laissa. Lisäksi joissakin jäsenvaltioissa rokotus annetaan useassa vaiheessa, kun taas toisissa ainoastaan yhtenä rokotteena. Seurauksena on eri jäsenvaltioiden kansalaisten välinen selvä syrjintä, sillä joissakin valtioissa kansalaisten on pakko rokotuttaa lapsensa ja toisissa valtioissa he voivat vapaasti päättää mahdollisesta rokotuksesta. Kaikki nämä asiat on todettu myös Euvaxin komission johdolla toteuttamassa tutkimuksessa(1). Eikö italialaisen tai brittiläisen olisi kuitenkin reagoitava samalla tavoin kuin suomalaisen, kreikkalaisen tai ruotsalaisen silloin, kun kyseessä on sama sairaus? Eikö siis saman rokotusvelvollisuuden olisi koskettava kaikkia Euroopan kansalaisia? Eikö komissio näin ollen katso, että rokotusvelvollisuudesta olisi nopeasti laadittava Euroopan unionin laajuinen lainsäädäntö? (1) Tieteellinen ja tekninen arvio EU:n rokotusohjelmista, Euvax-hankkeeseen liittyvä raportti, Kari S. Lankinen, PSR Consulting Ltd, 2001. David Byrnen komission puolesta antama vastaus (13. joulukuuta 2002) Komissio tiedostaa, että on tärkeää seurata rokotuskäytäntöjä Euroopan unionissa ja varmistaa korkeatasoinen terveyden suojelu tartuntatautien ehkäisyllä ja rajoittamisella. Rokotukset ovat erittäin tärkeä terveydenhoidon väline tartuntatautien ehkäisemiseksi. Komissio voi tukea jäsenvaltioita näiden ehkäistessä rokotuksin torjuttavia tauteja ja pyrkiessä hävittämään määrättyjä tauteja ottaen huomioon maiden omat rokotusstrategiat. Tässä valossa komissio on mukana erilaisissa rokotuspolitiikkaan liittyvissä toiminnoissa yhdessä jäsenvaltioiden kanssa. Komissio rahoittaa projekteja, jotka tukevat joko tiettyjen rokotuksin torjuttavien tautien valvontaa tai poikittaisempia, toimintalinjalähtöisiä projekteja. Viimeksi mainituista on syytä mainita Euroopan unionissa toteutettavien rokotusohjelmien tieteellis-tekninen arviointi (EUVAX). Tämä projektin mukaisesti kuusi jäsenvaltiota toteuttaa ohjelmaa, johon kuuluu kansalaisten pakollinen rokotus poliota, kurkkumätää, jäykkäkouristusta, tuhkarokkoa, sikotautia, vihurirokkoa, hepatiitti B:tä ja tuberkuloosia vastaan. Pakollisten rokotusten voimaan saattamiseksi unionin sisällä ei ole juridisia perusteita. Päävastuu rokotuspolitiikasta, kuten terveydenhoitopalveluista ja sairaanhoidosta yleensäkin, on jäsenvaltioilla, joista kukin on kehittänyt politiikkaansa kansallisten tarpeiden pohjalta. Terveydenhoitopalvelujen organisoinnilla on ratkaiseva merkitys eri maiden rokotuspolitiikkamallien soveltamisessa.